方岳
次韵徐宰三雪
春其几何到端木，三信东风银粟粟。
眼惊天地有奇事，喜不自持诗陆续。
尔时茅屋亦堪画，有竹宁甘食无肉。
多年裋褐夜不暖，紫凤天吴共伸缩。
袖中书册字蝇头，略借瑶阶明月烛。
忍饥未惯愿岁丰，口虽不言以心祝。
一生懒作贷米书，自汲溪水煮溪蔌。
荷锄久欲眠秋云，飞翰谁惊落春瀑。
人言安用管城子，家本田家一犁足。
分吾此雪谢老天，高吟信手三千牍。
蛰雷之腹庶其饱，杀气犹缠当肃穆。
彼姝者子羔酒融，夜寒斗帐金花蹙。
何如石鼎鸣涧松，风味之高未渠恧。
先生坚卧袁安庐，正坐不能甘鹿鹿。
才晴便欲出畦麦，止可挂书骑健犊。
脱蓑许过宓贱堂，金杯亦眩渊明菊。
清谈吾独为诗耳，卷轴今如春笋束。
我所思兮孤凤翔，欲往从之老鶬秃。